
ПРОТОКОЛ 
от публично обсъждане на Отчета за изпълнение на
 бюджета на Община Златоград за 2020 г.
На 30.07.2021 г. (петък) от 16.00 часа в заседателната зала на Общинска администрация Златоград се състоя публично обсъждане на Отчета за изпълнение на бюджета на Община Златоград за 2020 г.

Публичното обсъждане бе открито от г-н Янчев – кмет на Община Златоград. Започна с това, че съгласно Закона за публичните финанси всяка година местната власт отчита изпълнението на бюджета за предходната година, в конкретния случай за 2020 година. Г-н Янчев продължи с това, че публичното обсъждане се прави, за да отчете изпълнението на бюджета за предходната година, за изпълнението му като цяло, като за обсъждането се води протокол, който ще бъде неразделна част от отчета за изпълнението на общинския бюджет при разглеждането му в Общински съвет. Уточни, че отчета е публикуван на сайта на Община Златоград два пъти, един път в началото на м.март 2021 г. и отделно с обявяването на поканата за публичното обсъждане.
Г-н Янчев подчерта, че отчита една трудна година, като и следващите се очертават да са такива – трудни, в условията на пандемия в условията на криза да бъдат изпълнявани ангажиментите на местната власт. Отчитайки негативното влияние на наложените ограничения за малкия и средния бизнес, общината е приела пакет от мерки за местните фирми, които ползват обекти общинска собственост. С решение № 3 74 от април 2020 г. Общински съвет е приел мерки за защита за гражданите и бизнеса чрез освобождаване от заплащане на такси за ползване на пазари, тротоари и площади, освобождаване от такса за заплащане на наемни цени за търговци и сдружения с нестопанска цел – наематели на обекти общинска собственост, удължаване сроковете за заплащане на дължимите месечни наемни цени по договорите за наем до края на 2020 г. С друго решение на Общински съвет от края на 2020 г., от 29.12.2020 г., Общински съвет е гласувал освобождаване от наеми по действащи наемни правоотношения на физически и юридически лица - наематели на общински нежилищни имоти на територията на общината, които са преустановили дейността си вследствие на противоепидемичните мерки, за периода на действие на ограниченията. В периода на извънредните мерки, от страна на държавата, е  била дадена възможност за заплащане с отстъпка от 5% на данъците за недвижимите имоти и превозните средства, вместо до 30 април, до 30 юни. 
Г-н Янчев отчете, че въпреки тези неблагоприятни условия на работа за всички общини, финансовата стабилизация е продължила да бъде основен приоритет на общината, с  по-висока ефективност на бюджетните разходи. Уточни, че общината е постигнала най-добри финансови показатели през 2020 година. Като пример посочи факта, че просрочените задължения на общината към края на годината са в размер на 533 563 лв., което представлява 4,2 % дял от общо разходите за 2020 г. За пръв път общината привежда този показател в ограниченията (5 %), поставени от Закона за публичните финанси.
Господин Янчев продължи изложението си с това, че и през 2020 година общината е продължила да реализира важни инфраструктурни проекти – въвела е мерки за енергийна ефективност и обновяване на 32 многофамилни жилищни сгради и блокове в  гр. Златоград, продължила е с реконструкцията и рехабилитацията  на 17 улици, съоръженията и принадлежностите към тях в гр. Златоград и с. Старцево, по проект, финансиран по „Програма за развитие на селските райони”. 17 улици на обща стойност 1 924 348.67 лева без ДДС. Представи информация за стойността на сключените договори, получени трансфери по проектите през 2020 г., изброи кои са улиците по населени места, обект на финансиране. Уточни, че през 2020 г. са завършени 13 улици, през 2021 година ще бъдат довършени останалите 4 улици - ул. „Плиска”, ул. „Рила”, ул. „Виктор Юго”, ул. „Клокотница. През 2020 г. Община Златоград е реализирала проект за рехабилитация и реконструкция на общински път Златоград – Аламовци и общински път Мадан-Цацаровци – Страшимир и на съоръженията и принадлежностите към тях. По програма за трансгранично сътрудничество ИНТЕРРЕГ V – A Гърция – България община Златоград е изпълнявала два проекта, като по проект е акроним e-SOHECA е закупена линейка. Господин Янчев представи информация за проектите, които Община Златоград е изпълнявала пред 2020  по Оперативна програма „Човешки ресурси“. През 2020 г. община Златоград е получила финансиране за 6 проекта – „С грижа за хората в нужда“, „Нова възможност за младежка заетост“, „Социални и здравни услуги в домашна среда“, „Обучение и заетост“ и др. Той уточни, че доста хора са били ангажирани по различните проекти.
Господин Янчев представи изпълнението на обектите от Инвестиционната програма за 2020 г. Обектите, които са приключени през 2020 г. - модернизация на улично осветление в с.Страшимир, с.Цацаровци, с.Пресока, с.Кушла, с.Аламовци и улично осветление на ул. „Беловидово“ квартал Граничар, гр.Златоград Извършен е основен ремонт на ул. „Граничар“ гр.Златоград, ул. „Албена“ гр.Златоград, ул. „Кольо Фичето“ с. Старцево и ул. „Младост“ с.Долен. Ремонтиран е част от тротоара по ул. „Беловидово“ гр.Златоград. Изградени са подпорни стени на ул. „Ст.Стамболов“  и ул. „Тунджа“ гр.Златоград, тръбен водосток по ул. „Миньорска“ с. Ерма река, канализационна мрежа на ул. „Виктор Юго“ гр.Златоград, благоустроен е и гробищния парк в с.Старцево.
Господин Янчев продължи с представяне на извършените разходи, през 2020 г., със социално предназначение. През 2020 година са предоставени помощи по Решение на Общински съвет на стойност 13 565, в т.ч за инвитро процедури – 8 000 лв. За поредна година са субсидирани клубове на пенсионера и хора с увреждания  с  4 000 лв.
Предоставени са и субсидии за местната болница в размер на 30 000 лв., както и на спортните клубове – 7 500 лв.

Във връзка с изпълнението на заповедите на министъра на здравеопазването, както и с предприетите мерки за предотвратяване разпространението на COVID-19, за периода от 13.03.2020 г. до 31.12.2020 г. са направени допълнителни разходи в размер на 52 038 лв., в т.ч от звената от функция „Образование” – 22 720 лв., от центровете предоставящи социални услуги – 11 305 лв., и от Община Златоград – 18 013 лв., от тях 10 000 лв. с източник на финансиране получено дарение от Сдружение „Обединени срещу Ковид 19“ за закупуване и доставяне на хранителни продукти от първа необходимост за 200 лица на територията на Община Златоград.
Господин Янчев уточни, че подробни материали по отношение на бюджета са публикувани на сайта и всеки, който желае може да се запознае с тях. Допълни, че за часа и датата на публичното обсъждане обществеността е информирана чрез публикуване на покана на сайта на общината и излъчване на покана чрез местната кабелна телевизия – САТ ТМ.
Господин Янчев даде думата на г-ца Надя Мангарудова – Директор на дирекция „Финансово-счетоводни дейности, бюджет, човешки ресурси и мастни данъци и такси“ да  представи изпълнението на бюджета в детайли, чрез по-подробни данни.
 
Г-ца Мангарудова започва представянето с това, че въпреки необичайната ситуация на изминалата 2020 година, бюджетът на община Златоград към края на годината е 12 893 078 лв., с 1 506 178 лв. повече спрямо отчета за 2019 г.
Г-ца Мангарудова продължи с подробно представяне на изпълнението на приходната част на отчета към 31.12.2020 г. по основни групи приходи. Данъчните и неданъчни приходи формират собствените приходи. Собствените приходи са в размер на 1 759 946 лв., което представлява 81,3 % от плана за годината. Кризата, свързана с разпространението на COVID-19 най-вече е оказала влияние върху постъпленията от собствени приходи, и по точно - неданъчни приходи. Предвид и мерките, които общината е взела на местно ниво, от данъчните приходи намаление се наблюдава при туристическия данък и патентния данък спрямо 2019 г. За останалите данъчни приходи - данък недвижими имоти, данък върху превозните средства и данък при възмездно придобиване на имущество се наблюдава преизпълнение спрямо плана за годината и повече събрани приходи спрямо 2019 г.
Получените субсидии от Централния бюджет са в размер на 10 957 641 лв., и са предоставени така както са определени със Закона за държавния бюджет на Република България за 2020 г. и съответно предоставените допълнителни средства с актове на Министерски съвет през 2020 г.
Г-ца Мангарудова представи следващата група приходи - трансфери между бюджети. Отчетени са получени трансфери от Агенция за социално подпомагане в размер на 801 679 лв., за предоставяне на социални услуги по механизма за „Лична помощ“, с която е осигурена заетост на 102 лица и за соц.услуга „Топъл обяд“, с която е предоставен топъл обяд на 170 потребителя, от Министерство на труда и социалната политика - 150 938 лв. за програми за временна заетост, 40 788 от Министерство на образованието и науката по различни национални програми, от Агенция „Пътна инфраструктура” и 518 928 от ПУДООС за изпълнение на главен колектор 1а. Всичко представено бе нагледно показано чрез таблици и графики.
Г-ца Мангарудова продължи представянето на изпълнението на разходната част на отчета. Разходите са разпределени в девет функции. Сподели, че най-висок дял на разходите са отчетени във функция „Образование”, следвани от разходите местна дейност, свързани с благоустройството и инвестициите в местната инфраструктура, като през 2020 година с голяма дял се нареждат и разходите, отчетени във функция „Социално осигуряване, подпомагане и грижи“. Освен по функционален разрез, бяха представени разходите по основни групи разходи. Отчетените разходи за персонал са в размер на 7 832 322 лв. Това са разходи за възнаграждения и осигурителни вноски на всички заети в бюджетната сфера, в т.ч за заетите по Програми за временна заетост, Лични асистенти и др. Отчетените разходи за издръжка са 2 053 479 лв., разходите за лихви – 35 506 лв., помощи и обезщетения за домакинствата са 114 057 лв., текущи субсидии – 207 166 лв. и капиталови разходи – 2 542 805 лв.
Г-ца Мангарудова продължи с представяне на информация, относно отчета за общинския дълг. Отчета на общинския дълг е неразделна част от отчета за изпълнение на бюджета за 2020 г. Размера на дълга към началото на годината е 1 075 832 лв. През 2020 г. Община Златоград е усвоила нов дълг от Фонд ФЛАГ за осигуряване на оборотни средства за изпълнение на проект - 617 000 лв. Плащанията по общинския дълг през 2020 г. на главници са 623 285 лв., извършени са разходи за лихви и в размер на 40 085 лв. Размерът на общинския дълг към  края на годината възлиза на 1 069 547 лв. Важен показател, който е индикатор за финансовото състояние и дисциплина в общината, не е размерът на дълга като обща сума, а дали погашенията по него са правилно планирани и разчетени, така че да не са в нарушение на фискалните правила от Закона за публичните финанси (ЗПФ), а именно годишния размер на плащанията по общинския дълг за всяка отделна година да не надвишава 15 % от средногодишния размер на собствените приходи и общата изравнителна субсидия за последните три години. Съотношение на плащанията по дълга по чл.32, ал.1 от ЗПФ за 2020 г. е 7,4 %.
Г-ца Мангарудова представи и останалите фискални показатели, които се наблюдават от Министерство на финансите и всички общини са длъжни да спазват. Подробно бяха представени всяко едно от фискалните показатели и размерът им спрямо ограниченията заложени в Закона за публичните финанси. Дял на задълженията за разходи по бюджета към средногодишните разходи за периода 2016 – 2019 г. , са в размер на 9,5 %  при ограничение от 15 %, дял на наличните към края на годината поети ангажименти към средногодишните разходи за последните четири години е 20,04 % при ограничение от 50%, дял на просрочените задължения по бюджета към разходите за 2020 г. – 4,2%, при ограничение 5 %.  За първи път този показател е приведен в съответствие със ограничението по Закона за публичните финанси. Бюджетното салдо на Община Златоград за 2020 година е 1 014 030 лв.
Средната събираемост на данък недвижими имоти и данъка върху превозните средства е 84,7 %, при средно равнище на събираемост на двата данъка за страната – 71,8 %.
Г-ца Мангарудова уточни, че основните обекти от Инвестиционната програма за капиталови разходи бяха представени по време на обсъждането от господин Янчев.

Продължи с представяне на отчета за средствата от Европейския съюз, като уточни, че отчета е публикуван на сайта на общината, като приложение към поканата за публичното обсъждане. В него са включени разходите по проекти по отделните оперативни програми и тяхното изпълнение през 2020 г. 
С това представянето на отчета по основни бюджетни показатели от страна на г-ца Мангарудова приключи. 

Информацията предоставена от г-ца Мангарудова бе нагледно представена чрез презентация, с таблици, диаграми, анализи и сравнения спрямо първоначалния план и отчета за предходната 2019 година.
Г-н Янчев се обърна към присъстващите и ги подкани, ако имат въпроси да ги зададат. Не бяха отправени въпроси от аудиторията. Г-н Янчев напомни, че подробни материали, свързани с отчета са публикувани на интернет страницата на Община Златоград - www.zlatograd.bg и който желае може да се запознае с тях. Благодари на всички присъстващи за отделеното време и с това закри публичното обсъждане.
  Изготвил протокола: …………………………

                                                                                                        /Аделина Юрукова/

В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

